text: Sol, sommer og badevejr i weekenden
  26 maj 2017 kl. 06.37
  Det bliver sol og sommervejr de næste dage, hvor temperaturen kan snige op i underkanten af 30 grader. 
  Allerede fredag skyller varmen langsomt ind over Danmark.
  - Vest for Fyn ligger der nogle skyer her fra morgenstunden fredag, men de bliver hurtigt brændt af. Og så vil temperaturen ligge mellem 18 og 23 grader. Nogle steder vil der nok blive helt op til 25 grader, siger vagthavende meteorolog Lars Henriksen fra Danmarks Meteorologiske Institut (DMI) til Ritzau.
  Lørdag vil temperaturen bevæge sig endnu længere op mod de 30 grader.
  - Vi vil nok toppe på 28 grader, men det kan måske blive varmere. Uanset hvor man er i Danmark, så vil man få det varmt lørdag. Det ser til gengæld ud til, at søndag bliver lidt koldere., siger Lars Henriksen.
  Lars Henriksen anbefaler, at man tager en dukkert, hvis man skal køle sig selv lidt ned i varmen. Badevandet er nemlig fortsat ganske køligt.
  - Vandtemperaturerne er ikke særligt høje, så man kan blive kølet ned ved at gå i vandet. Kystnært ligger de omkring 13-14 grader. Vandet tager simpelthen meget længere tid om at blive varmet op, siger meteorologen.
  